詠衡嶽禹柏
作者：李曾伯
朝代：宋

paragraphs: 我來衡山下，古梵見老柏。
森然星野分，亶有神明力。
風霜飽更練，雨露富培埴。
嶽靈共長久，造化與消息。
本盛柯葉茂，夫豈一朝積。
中斷尋復續，生意仁一脈。
亦由功萬世，何止祚四百。
五子歎將否，一旅少康出。
此殆皇天意，髣髴留禹跡。
倚爲赤帝佐，正此蒼官色。
存古追蠡在，比休玄圭錫。
稽首千萬年，五丁謹封植。